12/05/2022 | Administración LocalMunicipal
Touro
Anuncio definitivo da Ordenanza reguladora da concesión de axudas para o fomento da natalidade e o asentamento de poboación no Concello de Touro

EDICTO Transcorrendo o prazo legal de exposición ao público da aprobación da ordenanza reguladora da concesión de axudas para o fomento da natalidade e o asentamento de poboación no Concello de Touro, sen que se presentasen reclamacións, publícase aos efectos legais correspondentes, a ordenanza definitiva e o acordo da aprobación. Na sesión extraordinaria do Pleno celebrada o día 10 de febreiro de 2022, adoptouse o acordo que na súa parte dispositiva di: “IV.–ORDENANZA REGULADORA DA CONCESIÓN DE AXUDAS PARA O FOMENTO DA NATALIDADE E O ASENTAMENTO DE POBOACIÓN NO CONCELLO DE TOURO. Polo señor alcalde dáse conta da proposta de acordo, informada favorablemente pola Comisión de Facenda, para aprobar a ordenanza reguladora da concesión de axudas para o fomento da natalidade e o asentamento de poboación no Concello de Touro, na que se establecen unhas axudas de 1.000 € por cada fillo/a nacido, adoptado ou acollido no período indicado, así como 1.500 € cando se trate do segundo fillo/a nacido, adoptado ou acollido, ou de fillos cun grao de discapacidade igual ou superior ao 33 por cento. Sometida a votación a proposta de acordo, o Pleno, por unanimidade dos presentes, acorda: Primeiro. –Aprobar a ordenanza reguladora da concesión de axudas para o fomento da natalidade e o asentamento de poboación no Concello de Touro que se transcribe a continuación: “Exposición de motivos: O Concello de Touro presenta un índice de envellecemento elevado e unha dinámica poboacional con tendencia ao abandono do municipio por parte da xente nova. A positiva incorporación da muller ao mundo laboral require un esforzo de adaptación familiar, o retraso na idade de emancipación dos nosos mozos e a evolución dos patróns que rexen os hábitos sociais e culturais, son algunhas das causas que inflúen no descenso da natalidade, que é un dos principais problemas ao que facer fronte na sociedade nos próximos anos. Consecuentemente, o despoboamento do municipio e a baixa taxa de natalidade, conforman unha realidade social que require de medidas correctoras. O artigo 25 da Lei 7/85, do 2 de abril, Reguladora das Bases do Réxime Local, establece que os municipios para a xestión dos seus intereses e no ámbito das súas competencias, poden promover toda clase de actividades que contribúan a satisfacer as necesidades e aspiracións da comunidade veciñal. Ademais, a familia está amparada pola Constitución Española que, no seu artigo 39, asegura a protección social, económica e xurídica da mesma. A Lei 5/2021, do 2 de febreiro, de impulso demográfico de Galicia, atende ao reparto da poboación galega, que tende a concentrarse nas maiores áreas urbanas e nos concellos do litoral, ademais de producirse unha fragmentación e dispersión dos asentamentos poboacionais na nosa Comunidade autónoma. Estes cambios non son alleos á dinámica demográfica do Concello de Touro. Esta Lei, sinala que, todas as administracións públicas de Galicia, incluída a Administración Local, incorporen a perspectiva demográfica nas súas políticas, tanto na elaboración da normativa que as regule como na dotación orzamentaria, especialmente nos ámbitos familiar, laboral, da saúde, a educación, a cultura e o ocio, o deporte, a xuventude, o envellecemento, a migración, os servizos públicos e as comunicacións e que colaborarán a prol do impulso demográfico de Galicia e promoverán, no exercicio das súas competencias, a cooperación da Administración estatal e comunitaria. En manifestación da súa potestade regulamentaria e co obxectivo de fomentar a natalidade e o asentamento de poboación no municipio, o Concello do Touro, considera necesario, na medida dos recursos dos que dispón este concello, promover axudas destinadas ás familias que teñan fillos/as por nacemento ou adopción e establezan o seu domicilio de forma permanente no Concello do Touro. Para iso, a posta en marcha desta ordenanza, sería unha medida encamiñada a reactivar a natalidade deste concello. Artigo 1.–Fundamento. A presente ordenanza ten o seu fundamento nas competencias que lle outorgan os artigos 2 e 25.1 da Lei 7/85, do 2 de abril, Reguladora das Bases de Réxime Local. Ademais, a Constitución Española, no seu artigo 39, ampara á familia asegurando a protección social, económica e xurídica desta. Pola súa parte, o artigo 7 da Lei 5/2021, do 2 de febreiro, de impulso demográfico de Galicia relativo á incorporación da perspectiva demográfica, dispón que, as administracións públicas de Galicia, entre as cales se encontra a administración local, incorporarán a perspectiva demográfica na produción normativa e na elaboración, execución e seguimento de todas as políticas e todas as accións levadas a cabo no exercicio das súas competencias. A dita lei, no artigo 67, establece que: as administracións públicas de Galicia, no marco das súas respectivas competencias, impulsarán o desenvolvemento de estratexias de carácter integral dirixidas a propiciar un saldo migratorio positivo e á mellora das taxas de actividade e ocupación de Galicia. O Concello de Touro considera de interese público o apoio ás familias, fomentando a natalidade e o asentamento de poboación no termo municipal. Artigo 2.–Obxecto. O obxecto desta ordenanza é a regulación do réxime xurídico do outorgamento de axudas ás familias do Concello do Touro, coa dobre finalidade de fomentar a natalidade e de fixar poboación dentro do termo municipal. Artigo 3.–Natureza da axuda. As axudas que se outorguen conforme a presente ordenanza teñen a natureza de subvención directa conforme ao establecido no artigo 22.2. c) da Lei 38/2003, do 17 de novembro, Xeral de Subvencións e na Lei 9/2007, do 13 de xuño, de subvencións de Galicia. Artigo 4.–Persoas beneficiarias. As persoas beneficiarias serán conxuntamente os proxenitores ou adoptantes, que figuren no rexistro de nacemento ou adopción. No caso de que so figurase un proxenitor ou adoptante, será esta a única persoa beneficiaria. Para os supostos de nulidade, separación, divorcio ou nos supostos nos que o fillo estea exclusivamente a cargo dun proxenitor, será este o solicitante da axuda. En todo caso, considerarase a situación de convivencia na data de solicitude da axuda. En ningún caso poderán ser beneficiarios os proxenitores privados da patria potestade dos/as seus/súas fillos/as ou se a tutela ou garda fora asumida por unha institución pública. Artigo 5.–Requisitos de acceso.1. Ter nacionalidade española ou ser estranxeiro con residencia legal en España.2. Será condición necesaria para recibir esta axuda, que os proxenitores, ou polo menos un deles e o/a menor, manteñan o empadroamento no municipio de Touro nos seis anos posteriores ao nacemento. O incumprimento desta condición dará lugar á revogación da subvención concedida, coa obriga de devolver o importe íntegro percibido. Será documento acreditativo do disposto neste apartado certificado de empadroamento e convivencia da unidade familiar, que se comprobará de oficio. Polo menos un dos proxenitores, deberá estar empadroado/a no Concello de Touro cunha antelación mínima de 9 meses á data de parto ou adopción.3. Que o/a menor conviva co/coa solicitante ou solicitantes.4. O/a menor adoptado/a terá unha idade de ata 3 anos. Neste caso, será inscrito no prazo dun mes, dende a resolución xudicial, no padrón municipal de habitantes.5. As persoas beneficiarias deberán atoparse ao corrente das obrigas tributarias, coa Seguridade Social e co Concello de Touro. Artigo 6.–Contía das axudas e imputación do gasto. As axudas serán de 1000,00 € por cada fillo/a nados/as, adoptados/as ou acollidos/as no período indicado no apartado segundo. No caso de que o fillo/a nacido ou adoptado sexa o segundo ou sucesivos, a axuda será de 1.500,00 €. No caso de nacementos ou adopcións de fillos/as con algunha discapacidade recoñecida cun grado igual ou superior ao 33%, a contía será de 1.500,00 €. En caso de partos múltiples, terase dereito a percibir un 100% adicional para cada fillo/a nado/a. Este incremento, tamén se aplicará no caso de adopcións de máis dun/ha menor. O Concello no seu orzamento anual, como requisito imprescindible, destinará a cantidade a conceder por axudas á natalidade. A imputación do gasto realizarase con cargo a esa partida orzamentaria específica, que se creará no orzamento xeral do Concello. A súa existencia vincularase á aplicación desta ordenanza na medida en que debe estar previsto no crédito de xeito adecuado e suficiente para a súa efectividade. Non obstante o disposto no apartado anterior, á vista das cifras resultantes, previa á tramitación da correspondente modificación orzamentaria, poderá incrementar ou diminuír o importe global Artigo 7.–Procedemento de solicitude e de concesión. As solicitudes das axudas deben de presentarse no modelo normalizado (anexo I), dirixidas ao alcalde-presidente. Estas, presentaranse no Rexistro Xeral do Concello de Touro, a través da sede electrónica ou en calquera outro dos lugares habilitados ao efecto, de conformidade da Lei 39/2015, do 1 de outubro, de Procedemento Administrativo Común das Administracións Públicas. A convocatoria estará aberta durante todo o ano. A solicitude deberá presentarse no primeiro ano de vida do/a menor ou ata os tres anos de idade do/a menor adoptado/a. No modelo de solicitude deberán realizar as seguintes declaracións: 1. Compromiso de seguir empadroada no Concello de Touro por un período mínimo de seis anos.2. Compromiso de proceder á devolución da axuda no caso de deixar de cumprir algún dos requisitos necesarios para ser beneficiario/a desta, ou ben cando sexa probado por parte do Concello de Touro que non se cumpre algún dos mencionados requisitos.3. Certificado de atoparse ao corrente coas obrigas tributarias e coa Seguridade Social. O Concello de Touro comprobará de oficio que os/as solicitantes están ao corrente no cumprimento dos das obrigas tributarias. Documentación complementaria As persoas interesadas deberán presentar coa solicitude a seguinte documentación: – Certificado do rexistro de nacemento ou adopción e DNI do solicitante. – De ser o caso, auto xudicial de adopción ou copia compulsada, da resolución administrativa de acollemento. – Convenio regulador ou sentenza xudicial de nulidade, separación ou divorcio, de ser o caso. – De ser o caso, resolución xudicial que estableza a quen corresponden a garda e custodia do menor en caso de separación, divorcio ou nulidade matrimonial. – Certificado de grado de discapacidade. – Certificado da titularidade da conta bancaria na que se solicita o ingreso da axuda. – Certificado de empadroamento e convivencia da unidade familiar, onde figure a data de alta no Padrón Municipal de Habitantes. Este certificado será achegados de oficio polo Concello. Artigo 8.–Órganos de resolución e prazo de notificación. Unha vez revisadas as solicitudes, se non estivesen debidamente cubertas ou non se presentase a documentación solicitada, o concello requirirá á persoa interesada para que, no prazo de 10 días, emende a falta ou presente os documentos preceptivos. Indicaráselle que, se así non o fixese, entenderase que desiste da súa petición, logo da resolución que deberá ser ditada nos termos previstos no artigo 21 da Lei 39/2015, do 1 de outubro, do procedemento administrativo das administracións públicas. Os expedientes serán avaliados por parte dos Servizos sociais municipais. A persoa que instrúa o expediente formulará a correspondente proposta de resolución e remitirase o expediente ao órgano competente para a súa resolución definitiva. As resolucións dos expedientes faranse por orde e entrada da solicitude. Serán denegadas as solicitudes que reúnan algunha das seguintes condicións: 1. Non cumprir os requisitos establecidos na ordenanza para a concesión da axuda.2. Presentar a solicitude fora do prazo establecido. O prazo para a resolución da solicitude será de 3 meses, dende a data de presentación da solicitude no Rexistro Xeral do Concello. Transcorrido o dito prazo sen que se ditase resolución expresa, a solicitude entenderase desestimada. Contra a resolución poderán interpoñerse os recursos pertinentes segundo a lexislación vixente, tendo en conta que esta pon fin á vía administrativa. Artigo 9.–Compatibilidade con outras prestacións/axudas. Esta axuda será compatible con calquera outra establecida polas Administracións Públicas ou calquera dos seus organismos. Artigo 10.–Deberes das persoas beneficiarias. A presentación da solicitude supón a aceptación incondicional das bases. As persoas beneficiarias quedan obrigadas a comunicar ao Concello de Touro calquera circunstancia que modifique os requisitos para obter esta subvención. Así mesmo, quedan obrigadas a reintegrar a axuda concedida cando se incumpran os requisitos para a súa concesión establecidos nestas bases. Calquera falsidade que se detecte dará lugar ao non recoñecemento da axuda ou, no caso de tela percibido xa, a devolución desta cos intereses legais correspondentes, independentemente das responsabilidades administrativas, civís ou penais que se puideran esixir. Artigo 11.–Infraccións e sancións. Serán as establecidas nos artigos 52 e seguintes da Lei 38/2003, do 17 de novembro, Xeral de Subvencións. Artigo 12.–Réxime xurídico. A normativa que regula a concesión das axudas á natalidade é a propia ordenanza. Para o non previsto nesta, manterase presente o establecido na Lei 39/2015, do 1 de outubro, de procedemento administrativo común, na Lei 38/2003, do 17 de novembro, Xeral de Subvencións, e no Real Decreto 887/2006, do 21 de xullo, polo que se aproba o Regulamento Xeral de Subvencións, así como na Lei 9/2007, do 13 de xuño, de subvencións de Galicia. O réxime xurídico do reintegro das axudas será o establecido no titulo II da Lei 38/2003, do 17 de novembro, Xeral de Subvencións e na Lei 9/2007, do 13 de xuño, de Subvencións de Galicia. DISPOSICIÓN TRANSITORIA Terase dereito a percibir a correspondente axuda para os supostos que veñen recollidos nesta ordenanza reguladora que tivesen lugar a partir do día 1 de xaneiro do 2022. DISPOSICIÓN FINAL Esta ordenanza entrará en vigor unha vez que se produza a aprobación definitiva e se publique o seu texto de forma íntegra no Boletín Oficial da Provincia da Coruña; permanecerá en vigor ata a súa modificación ou derrogación expresa.” Segundo. –Publicar no taboleiro de anuncios do Concello e no Boletín Oficial da Provincia o anuncio de aprobación inicial da ordenanza polo prazo de 30 días, ao obxecto de que se poidan presentar as reclamacións que se estimen oportunas e se poida examinar o expediente polos interesados, de conformidade con establecido no artigo 17 do R. D. L.2/2004, do 5 de marzo. Terceiro. –Finalizado o período de exposición pública, resolveranse as reclamacións que se houberan presentado, aprobando a redacción definitiva da ordenanza. No caso de que non se presenten reclamacións entenderase definitivamente adoptado o acordo, publicándose, en todo caso, no Boletín Oficial da Provincia o texto íntegro da ordenanza. Cuarto. –Autorizar ó señor alcalde para a execución e tramitación do presente acordo. Touro, 9 de maio de 2022. O alcalde Asdo.: Ignacio Codesido Barreiro